कहा- पिता दिल्ली में 50 साल से रेस्टोरेंट चला रहे; कभी दोहरा व्यवहार नहीं हुआ
Huma Qureshi Interview Update;  हुमा से पूछा गया कि भारत में मुसलमानों की स्थिति कैसी है। क्या भारत के मुसलमानों को हाल के दिनों में किसी प्रकार की समस्या उठानी पड़ रही है।
हुमा कुरैशी ने कहा कि उन्हें कभी ये महसूस नहीं हुआ कि वे एक मुस्लिम परिवार से आती हैं। उनके साथ कभी कोई भेदभाव नहीं हुआ। हुमा ने अपनी फिल्म 'तरला' के प्रमोशन के दौरान एक इंटरव्यू में ये बात कही।
हुमा से पूछा गया कि भारत में मुसलमानों की स्थिति कैसी है। क्या भारत के मुसलमानों को हाल के दिनों में किसी प्रकार की समस्या उठानी पड़ रही है।
जवाब में हुमा ने कहा कि उनके साथ कभी दोहरा व्यवहार नहीं हुआ है। हुमा ने कहा कि उनके पिता दिल्ली में 50 साल से आराम से एक रेस्टोरेंट चला रहे हैं। उनके परिवार को कभी ऐसा कुछ फील नहीं हुआ।
हुमा ने कहा- पर्सनल एक्सपीरिएंस से कहती हूं कि कभी अलग फील नहीं हुआ
हुमा कुरैशी ने आज तक के शो 'सीधी बात' में सुधीर चौधरी से बातचीत में कहा- मुझे कभी ये एहसास नहीं हुआ कि मैं मुस्लिम हूं या मैं अलग हूं। मेरे पिता दिल्ली के कैलाश कॉलोनी में सलीम रेस्टोरेंट चलाते हैं।
मैं अपने पर्सनल एक्सपीरिएंस से कहती हूं कि मुझे कभी कुछ अलग नहीं लगा। हो सकता है कि कुछ लोगों को लगता हो। मुझे बस इतना लगता है कि सवाल उठने चाहिए और सभी सरकारों को इसका जवाब भी देना चाहिए।
हुमा से PM मोदी के रिफरेंस में पूछे गए सवाल
दरअसल PM मोदी हाल ही में अमेरिका गए थे। उनके अमेरिकी यात्रा में एक सवाल उठा कि क्या भारत में मुसलमानों की स्थिति पहले ही तुलना में सही नहीं है। अमेरिका के पूर्व राष्ट्रपति बराक ओबामा ने इसे लेकर सवाल उठाया था।
तब PM मोदी ने जवाब दिया था कि भारत में जाति, पंथ और धर्म किसी भी तरह की भेदभाव के लिए जगह नहीं है। भारत एक लोकतंत्र देश हैं और जब आप इसे लोकतंत्र कहते हैं तो पक्षपात का कोई सवाल ही नहीं उठता है।
हुमा कुरैशी से भी इसी रिफरेंस के तहत सवाल किए गए। हालांकि, उन्होंने साफ कह दिया कि उन्हें देश में कोई इनसिक्योरिटी या डर जैसा फील नहीं होता।
हम बीते कुछ सालों में देख चुके हैं कि कई एक्टर्स और फिल्म मेकर्स भारत में मुसलमानों की स्थिति पर सरकार से सवाल पूछ रहे हैं। हालांकि, इसके पीछे उनकी अपनी विचारधाराएं भी होती हैं।
पिता चलाते हैं फूड फ्रेंचाइजी, हुमा ने चुनी अलग दुनिया
हुमा कुरैशी ने 2012 की गैंग्स ऑफ वासेपुर से डेब्यू किया था। हुमा एक ऐसी फैमिली से हैं, जिनका दूर-दूर तक फिल्म इंडस्ट्री से कोई ताल्लुकात नहीं था। जैसा कि हुमा ने पहले बताया कि उनके पिता का फूड का बिजनेस था। उनकी सलीम रेस्टोरेंट नाम से दिल्ली में कई फ्रेंचाइजी चलती हैं।
हुमा के पिता चाहते थे कि हुमा भी फैमिली बिजनेस संभालें। हालांकि, हुमा को कुछ और ही मंजूर था। हुमा मॉडलिंग करने के लिए मुंबई चली गईं। उनके साथ उनके भाई साकिब सलीम भी थे। साकिब भी अब फेमस एक्टर बन चुके हैं।
हुमा ने पहला ऐड वीडियो अभिषेक बच्चन के साथ शूट किया था। मेहनताने के तौर पर उन्हें 5 हजार रुपए मिले थे। हुमा की किस्मत तब खुली जब अनुराग कश्यप ने उन्हें गैंग्स ऑफ वासेपुर के लिए साइन किया। इसके दोनों पार्ट्स में वे नजर आईं। हुमा ने इस फिल्म में बिहारी लड़की का रोल इतना उम्दा किया कि लोग उन्हें बिहारी ही समझने लगे थे। ये अलग बात है कि हुमा कभी बिहार गई ही नहीं थीं।